open-index/open-wikipedia-markdown huggingface dataset:
Biblioteka Nashonal Kòrsou

**Biblioteka Nashonal Kòrsou** (ofisialmente *Biblioteka Nashonal Kòrsou Frank Martinus Arion*) ta e úniko biblioteka públiko di Kòrsou i ta situá na Fokkerweg, Willemstad. Komo biblioteka nashonal e ta dispone di un kolekshon di dokumento antiano, ku ta esun mas bieu i mas amplio di tur e seis islanan ku a pertenese na Antias Hulandes.

## Historia
Biblioteka Nashonal Kòrsou (BNK) a keda instituí meimei di aña 1922 bou di e nòmber *Openbare Leeszaal en Boekerij* den un espasio na Fort Amsterdam komo parti di e servisio gubernamental di “Enseñansa i Kultura”. Su kolekshon tabata konsistí e tempu ei di kolekshonnan di diferente biblioteka chikitu riba e isla i di donashonnan i kolekshonnan lokal privá.

Ya kaba na 1945 e biblioteka tabata ubiká den un edifisio separá na Johan van Walbeeckplein. E edifisio aki tabata konosí den boka di pueblo komo “Leeszaal di Pietermaai”. Algun departamento, manera entre otro e biblioteka hubenil, tabata ubiká na Plasa Brion, Otrobanda. Na aña 1973 e biblioteka a bira un servisio riba su mes bou gobièrnu insular di Kòrsou i a sigui bou di e nomber Biblioteka Públiko Kòrsou. Na aña 1982 a pone e promé piedra pa konstruí un edifisio nobo na Concordiastraat/Scharlooweg, diseña pa arkitekto Tom Janga. Na aña 1988 tur e servisionan di Pietermaai i Otrobanda a muda pa e edifisio di 5000 m² na Skalo. Na desèmber 1997 BNK a transformá di servisio di gobièrnu pa un fundashon. 

## Mishon
E mishon di BNK ta pa informá, den e sentido mas amplio di palabra, persona i organisashonnan. Pa logra esaki e biblioteka ta stimulá aktivamente aksesibilidat na informashon lokal i general. Su meta ta pa ofresé e informashon aki segun nesesidat i posibilidatnan di nos diferente gruponan di enfoke. Ademas di esaki, e ta ehersé un funshon kultural, edukativo, rekreativo i sosial di sumo importansia.

## Meta i tarea
BNK ke ta e sentro di informashon di mas avansá na Kòrsou i ta boga pa ta e instituto sentral na Kòrsou pa buska, elaborá, warda i duna informashon pa medio di tur sorto di medio di komunikashon, ku aksento riba servisio na kliente, trabou na midí i efisiensia. Banda di e motibunan ariba menshoná ta trata di hasi esaki dor di ta un biblioteka aksesibel, den tur sentido di palabra pa un i tur. 

Ta trata di hasi esaki dor di:
*Stimulá uzo di informashon 
*Duna informashon 
*Kontribuí na formashon kultural i sosial 
*Mantené e kolekshon nashonal
 
## Link eksterno
*  Wepsait ofisial di BNK
Shenzhou 7

**Shenzhou 7** (na chines: 神舟七号) tabata e di tres mishon espasial ku tabatin hende abordo di a nave espasial den e programa espasial chines. E mishon a tuma luga di 25 pa 28 di september 2008 i tabata inklui pa prome bes aktividatnan pafor di nave, ku a wordu ehekutá pa tripulantenan Zhai Zhigang i Liu Boming. Zhai Zhigang tabata e promé astronout chines ku a sali for di vehíkulo pa un kaná den espasio. El a zueif den espasio pa 20 minüt. E nave espasial a regresa tera na Mongolia.
Ensiklopedia

Un **ensiklopedia** ta un kolekshon sistemátiko di artíkulonan tokante varios tópiko. E palabra ensiklopedia sali for di frase griego ἐνκύκλιos παιδεία (enkyklios paideia), "sírkulo di siñamentu." 

## Historia
Aproximadamente 2000 aña pasá Pliny Ansiano a skirbi *Naturalis Historia.* Su obra a kontené 37 kapítulo tokante bestia i palu, geografia, arte, siensia ets. Na aña 630 San Isidore di Seville kompilá tur konosementu disponibel den un ensiklopedia di 448 kapítulo. 

Ensiklopedianan antiguo tabata skirbí na man. Poko hende tabata por tin nan. Ensiklopedianan popular a paresé despues di invenshon di imprenta.

*Encyclopædia Britannica* a fundá na aña 1768. E grandura i reputashon di Britannica a krese aña pa aña. Na dékada 1950 *World Book* i *Funk and Wagnall's* (ensiklopedianan ku no ta karo) a fundá na Merka.

Na aña 1993 Microsoft a fundá *Encarta,* un ensiklopedia elektróniko (na CD-ROM i wepsait). *Encarta* no tin ningun version di papel.

Na 2001 a paresé Wikipedia, un ensiklopedia kolaborativo. Boluntarionan skirbi i editá Wikipedia.
Izaline Calister

**Izaline Francisca Juanita Calister** (☆ 9 di mart 1969 na Kòrsou) ta un kantante i kompositor di kantika. El a biba na Kòrsou te edat di 18 aña. Awendia e ta biba na Groningen (Hulanda). Su músika ta kontené un meskla di elementonan karibense i djès. E ta kanta na Papiamentu.

## Biografia
Durante di su hubentut, Izaline Calister a kanta den e kornan Perlitas i Grupo Forsa. Na aña 1987 el a muda pa Hulanda pa studia administracion di negoshi y despues a sigui cu su estudio na Claus Conservatorio Prins Claus na Groningen. Durante su estudio e tabata kanta ku vários grupo di jazz.

Na 1995 e tabata kantante di Deco Deco, un banda lokal na Kòrsou. Di e ora ei el a hasi paseo ku varios banda. Na aña 1998 el a funda *The Izaline Calister Band*. Su promé álbum, *Soño di un muhé* (2000), tabata hopi popular na Kòrsou. Despues na aña 2001 el a bai ku e título di 'Reina di Tumba', komo e di dos ganadó femenino den historia di e Festival di Tumba di Kòrsou, despues di Elia Isenia. Su tumba tabata titulá: “Much'i Otrobanda”.
Despues di nominashon na dos okashon Calister a risibí na 2009 un "Edison" den kategoria músika mundial. Edison ta un premio musikal prestigioso di Hulanda.

Na 2023 el a kolaborá ku e dokumental *Tula Lives!* ku Thijs Borsten tokante e Ruta Tula.[6] E mesun aña el a lansá su programa di teater *Tula & Juliet*. Un artíkulo tokante Tula skirbí pa e tabata inkluí den e buki *Ons koloniale verleden in vijftig voorwerpen* (Nos Pasado Kolonial den Sinkuenta Opheto).

## Honor
Na 2018, riba Dia di Rei, el a wòrdu kondekorá komo "Kabayero" (ridder) den Orden di Oranje-Nassau.

## Diskografia
### Album
* 2000: *Soño di un muhé*
* 2002: *Mariposa*
* 2004: *Krioyo*
* 2006: *Kanta Hélele*
* 2009: *Speransa*
* 2011: *Di fiesta*
* 2012: *Kandela*
* 2016: *Rayo di Lus*
* 2020: *Ik wil alleen zijn met de zee* en * Liedje voor jou*
* 2021: *Bon Dia Goeiemorgen*

## Link eksterno
* http://www.izalinecalister.com - Portal ofisial di e artista
Instituto Alsa Papiamentu

**Instituto Alsa Papiamentu** (IAP) ta un organisashon kultural i lingwístiko na Kòrsou ku ta enfoká riba promoshon, desaroyo i fortifikashon di idioma Papiamentu komo idioma ofisial i idioma identitario di e pais.

E instituto ta basa su trabou riba un vishon ku ta formulá den e siguiente lema:
*Pa un dia Kòrsou kere, karga, kuida, krea (na) i alsa Papiamentu.*

## Historia
Fundashon Alsa Papiamentu a wòrdu lanta ofisialmente dia 30 di mei 2012 na Kòrsou. El a surgi for di e nesesidat pa tin un entidat independiente ku por traha strukturalmente riba planifikashon i desaroyo di idioma.

Fundadó i presidente di e instituto ta Marta Dijkhoff, eks-minister di Enseñansa di Antias Hulandes i un lingwista konosí, ku a kontribuí signifikativamente na desaroyo di Papiamentu, partikularmente riba tereno di enseñansa i planifikashon di idioma.

## Vishon i mishon
E vishon di Instituto Alsa Papiamentu ta pa logra un komunidat kaminda Papiamentu ta plenamente rekonosé, balorisá i usá den tur sektor di bida sosial, edukativo i gubernamental.

E diferente palabranan den su lema tin un nifikashon espesífiko:
* **Kere** – trese i fortifiká konfiansa den Papiamentu komo idioma ofisial di Kòrsou.
* **Karga** – duna informashon amplio i korekto tokante historia, gramatika, ortografia i uso di e idioma.
* **Kuida** – protehá i mantené herensia lingwístiko i kultural, i trabou pa realisá e potensial futuro di Papiamentu.
* **Krea** – stimulá investigashon, produccion literario i otro forma di kreashon den Papiamentu.
* **Alsa** – konsientisá e pueblo riba e balor i dignidat di nan idioma propio.

A traves di esakinan, e instituto ta buska promové un uso konsiente, korekto i ku orguyo di Papiamentu den komunidat.

## Aktividatnan
Instituto Alsa Papiamentu ta realisá diferente aktividatnan, manera:
* Charla i presentashonnan tokante idioma i kultura.
* Investigashon i publikashon riba tema lingwístiko.
* Asesoramentu tokante uso di Papiamentu den enseñansa i gobièrnu.
* Promoshon di literatura i produkshon kreativo den Papiamentu.
* Kampañanan di konsientisashon riba balor di idioma.

E instituto ta traha tambe den kolaborashon ku otro organisashonnan kultural, skol i institushonnan gubernamental pa fortalesé e posishon di Papiamentu den komunidat.

## Signifikashon
Instituto Alsa Papiamentu ta konsiderá un aktor importante den e kontinuo proseso di normalisashon i standarisashon di Papiamentu na Kòrsou. E organisashon ta kontribuí na:
* Fortifikashon di identidat nashonal.
* Profesionalisashon di uso di idioma.
* Promoshon di Papiamentu komo idioma di instrukshon.
* Preservashon di herensia kultural.

## Link eksterno
*  Wėpsait ofisial
* Instituto Alsa Papiamentu – Pagina ofisial
Mérida (Venezuela)

**Mérida**, konosí ofisialmente komo **Santiago de los Caballeros de Mérida**, ta un siudat di Venezuela den serunan Andes. E ta kapital di e munisipio di Libertador i e estado di Mérida, i ta un di e siudatnan prinsipal den Andes venezolano. El a wòrdu fundá na 1558 pa Kapitan Juan Rodríguez Suárez, formando parti di Nueva Granada, pero despues a bira parti di e Kapitania General di Venezuela i a hunga un ròl aktivo den e Guera di Independensia. 

E kapital tin un poblashon di 204.879 habitante, i e área metropolitano, ku ta inkluí e munisipio di Libertador, ta alkansá 345.489 hende (senso 2001). E siudat ta konta pa 28% di e poblashon total di e estado di Mérida, ku tin mas ku 750.000 habitante (senso 2001). E ta kas di Universidat di Los Andes i e Arkidiosesis di Mérida. E tin tambe e telefériko di mas haltu i mas largu na mundu. E ta e sentro di estudio i turístiko di mas grandi den e parti wèst di Venezuela. E sistema di transporte masal (Trolebús Mérida) ta disponibel komo un medio di transporte turístiko.
Caracas

**Caracas**, ofisialmente **Santiago de León de Caracas**, ta kapital i siudat mas grandi di Venezuela. E ta forma parti di e Distrito Kapital i ta e sentro di e bida polítiko, ekonómiko, kultural i edukativo di e pais. Segun estimashonnan demográfiko, e área metropolitano tabatin rond 3,14 mion habitante den 2005, i e poblashon a kontinua krese den añanan despues.

## Geografia i klima
Caracas ta situá den un vaye chikitu den e parti nòrt di Venezuela, serka di e serunan di Ávila (konosí tambe komo *Cerro El Ávila*), ku ta separá e siudat for di Laman Karibe. E vaye ta duna e siudat un topografia ku hopi altura i un bista prominente riba e montañanan den serkania. 

E klima di Caracas ta suave i agradable henter aña, danki na su elevashon riba nivel di laman (aproksimadamente 900 meter). Temperaturanan normal ta varia entre 18°C i 28°C, ku un epóka seku i un epóka di awa segun e temporada tropikal.

## Historia
Caracas a wòrdu fundá dia 25 di yüli 1567 pa Diego de Losada, bou di e nòmber Santiago de León de Caracas. Durante e periodo kolonial i despues di independensia, e siudat a krese i bira un sentro polítiko i atministrativo di gran importansia den region.

## Kultura i institushonnan importante
Caracas ta sede di hopi institushon ku tin un papel fundamental den bida nashonal:
* Gobièrnu di Venezuela, inkluso e Palasio Presidensial di Miraflores.
* Universidat Sentral di Venezuela (UCV), ku su kampus ta un obra renombrá di arkitekto Carlos Raúl Villanueva i ta un Patrimonio Mundial di UNESCO.
* Museo, teater, i sentronan di kultura ku ta kontribuí na un bida kultural vibrante.

## Ekonomia
E siudat ta un hub finansiero i komersial pa Venezuela. Banko, empresa petrolero, komunidatnan empresarial i sektor di servísio ta konsentra aki.
Nepal

**Nepal** ta un pais den Asia, entre China i India. E tabatin 28.875.140 habitante (na aña 2007). Nepal su kapital ta Katmandu. Sektornan mas grandi di e ekonomia ta agrikultura i servisio.
https://pap.wikipedia.org/wiki/Zona_di_tempu
Nepal ta un pais multikultural. Hinduismo i budismo ta religion dominante. Nepali ta e idioma ofisial.


Kathmandu-Hanuman Dhoka-Nasal Chowk-06-Pancamukhi Hanuman Mandir-2013-gje.jpg|Kathmandu
Swayambhunath-Menschen-04-Moenche-2013-gje.jpg|Swayambhunath
Patan-Vishwanath-06-2013-gje.jpg|Patan
Bhaktapur-Palastplatz 04 mit Siddhilakshmi-Cyasilim-Bhupatindramalla-Saeule-Vatsala-Yaksheshvara-gje.jpg|Bhaktapur
Dingboche to Chhukung-24-Berge-2007-gje.jpg|Himalaya
Chhukung to Imja Tse Camp-34-Pflanze im Schnee-2007-gje.jpg|Himalaya
Nayapul-16-Mulis-Traeger-2013-gje.jpg|Kaski District
Mustang-Dhakmar-78-Fenster-2015-gje.jpg|Mustang
Mustang-Nyiphu-22-2015-gje.jpg|Mustang
Tumi

Un **tumi** ta un cuchiu ceremonial cu tabata uza na e antiguo Peru. Habitualmente e ta forma door di un pieza metalico. E handle di e tumi tin un forma rectangulo of trapezium. Aunke su largura ta variabel semper e ta exede e hanchura di un man.
Den un di handle ta marca e caracteristica di e tuminan. Un blachi punta den e forma hemisferio na e banda curva unda tin e canto y e banda stret ta perpendicula na e handle.

## Tumi Lambayeque
Riba 21 di november 2006, dos arkeologo a anuncia cu nan a haya bintidos tumba dera na Noord-Peru cu tabata contene hopi artefacto di e pre-Inca.
E artefactonan tabata e prome tumi cu a descubri. Henter e ehemplarnan anterior tabata recupera door di un plunder p’e tumba.
E tuminan, sinembargo ta exclusivo invencion di Lambayeque. E tuminan tabata conoci desde e era di Mochica (=un cultura peruano cu a existi di 0 na 750 den e valleys di moche y chicarna na costa Peru).
E seccion di e handle di e tuminan ta mustra un figura elebora di un forma humano y wowo di almender. 
Debesencuando ta decora cu decoracion di piedra incustracion semiprecioso.
E tuminan di Lambayeque ta algun di e piezanan mas famoso di e arte pre-Colombiano peruano.

## Uzo

E cuchiu ceremonial tumi tabata uza pa degoya prizonero. E antiguo peruano tabata cura trauma celebral, manera algo comun den e guera.
Practicando corte y extraccion na parti daña di e cabez. E operacion aki hopi biaha no ta resulta bon p’e sigui biba, tal como ta demostra e arkeologico cu evidencia cu e carpachinan haya na costa Zuid-Peru.
E ta hopi comun cu nan tabata practica cu e cuchiunan di flint y cu tuminan metalico.

*Un prisonero den e guera mara bou di un mata, su mannan dobla rond di un stam, su boca habri cu un grito di dolo. Nan a degoya su cara, lagando e boca habri cu ta cubri e djentenan y e cartilago na unda tabata e nanishi. Un griel tabata picando su wowo drechi*.
*E ceremonista a habri su pecho cu un tumi y gara su curason ainda bibo, lo ta e ultimo y prome biaha cu ta decapitando e cu e mesun cuchiu di oro p’asina satisface e dios di solo.*
*A pasa aproximadamente 1500 aña pasa, durante e Splendor di Moche, civilisacion di e preincaico*.

## Curiosidadnan
Den e ceremonia di Inti Raymi ta haci sacrificio ritual cu un lama. Tabata practica corte cu un tumi na un animal. E fabricacionnan di tumi ta inunda literalmente e mercadonan cu artesanal di Peru. Hopi turista ta bishita Peru pa cumpra e tumi artesanal traha di palo of coper como un souvenir.

## Horta
E bunitesa di e tumi ta considera un obra di un maestro di metalurgia Mochica. Nan a horta e tumi den e tempo 1980 den e museo* Antropológico*. Esaki tabata un tragedia nacional pa Peru.
Te dia djawe nan tin un potret saca door di Wilfredo Loayza un di e miho fotografo di Peru.
Idioma artifisial

Un **idioma artifisial** ta un idioma ku un hende òf grupo a krea intenshonalmente. Otro nòmber pa tal lenga ta "konlenga" (un kombinashon di "konstruí" i "lenga" manera "conlang" na ingles).

Ehèmpel di mas famoso ta Esperanto, kreá pa Ludwig Zamenhof (1859-1917) pa fasilitá komunikashon internashonal. 

Un otro ehèmpel famoso ta Klingon. Lingwista Marc Okrand a krea idioma Klingon pa un pelíkula di "Star Trek." Outor J.R.R. Tolkien tambe a krea idiomanan pa añadí elemento di realismo na kultura imaginario.

Lingwistanan okashonalmente a krea idioma sintétiko chikitu ku karakterístika selektá pa studia e proseso di siñamentu di idioma.

Ademas e kreashon di konlenganan ta un hòbi pa algun hende. 

## Idiomanan artifisial
* Esperanto
* Eurolang
* Ido
* Interlingua
* Interlingue
* Lingua Franca Nova
* Novial
* Toki Pona

## Mira tambe
* Centre de documentation et d'étude sur la langue internationale
Rina Penso

**Rina M.E. Penso** (☆ 26 di òktober 1927 na Kòrsou), tambe konosí komo *Gran Dama di Teatro*, ta un èks-aktris i kantante kurasoleño. E ta un di e aktrisnan mas renombrá di Kòrsou.

## Bida
Rina Penso ta yu di Maria Leocadia Maduro de Penso i a lanta na Otrobanda. E tabata ámtenar trahando na Kranshi. Aktua i kanta tabata su pashon. E tabata pasa su tempu liber aktuando den komedia i tabata miembro di e kor miksto Orfeon Crescendo. Despues el a pasa pa e kor Vivienne Frans i Kompania. 

Su trayektorio artístiko den teatro i den sine ta inisiá na aña 1960 i ta kubri mas di sinku dékada. E ta kosechá su prome éksitonan ku su aktuashon den e obranan *Laiza Porko Sushi* (1960), *Bai bini bon mi amor (Boeing Boeing)* (1964) i *Maribel* (1966). Tur tres tabata obranan di repertorio mundial tradusí na papiamentu pa May Henriquez. Tambe na radio Curom e tabata gosa di popularidat pa su papel den e radionovela *Mujeres de la Historia* i e kuentanan di Luis Daal. Na 1973 e tabata aktris invitá na Venezuela pa e obra *El delito en la isla de las Cabras* di Compañia Profesional de Teatro de Venezuela. E mesun aña e obra a ser presentá tambe na Kòrsou. Komo aktris e tambe a presentá riba e escenario hulandes. Asina na 1990 el a aktua den un presentashon di John Leerdam i Ad van Kempen pa Theater Cosmic: *Seis den Un / Zes in één*. E obra aki tabata un sekuensia di seis monólogo ku, banda di Penso, tabata wòrdu interpretá pa Laura Quast, Diana Lebacs, Anne-Marie Braafheid, Norma Cova i Greta Trapenberg.

Na 1967 e ta kofundadó di Thalia, un grupo di teatro amatùr den kual e tabata aktivo komo aktris. Komo aktris el a aparesé tambe riba senario na Hulanda. El a skirbi tradukshon di literatura teatral na papiamentu. El a aktua den diferente pelíkula, entre otro *Almacita di Desolato* (1986) i *Ava i Gabriel* (1990) i den e pelíkula kòrtiku *La Dama Blanca* (2021), ku ta gana e premio internashonal di filmashon karibense durante Festival ‘Tales’na Canada.. 

Pa televishon el a aktua den *Mi Yu ta Inosente* (1972), *Despensa, number robes* (1981) i  *Hartelijke Groeten* (1983, seri na Hulanda) i tambe den  *Famia Kibrá* (1981, seri den tres edishon) i *Boka Sanantonio* (1989) bou direkshon di Pacheco Domacassé. Aktualmente Rina Penso ta forma parti di e grupo di teater: 'Ankrá na Otro'. 

## Homenahe
Rina Penso a risibí vários premio den Karibe i Latinoamérika, entre nan e premio Colá Debrot (1982) i e Tapushi di oro (2008). El a yega di wòrdu premiá komo mihó aktris na vários festival teatral, entre otro na Caracas (1971, pa su papel den *Sorry, wrong number*) i Aruba (1976, pa su papel den *The Typist*).

Na 1972 el a wòrdu kondekorá ku e medaya di oro i na 2012 promove pa Kabayero (*ridder*) den Orden di Oranje-Nassau. Dia 26 di òktober 2021 el a risibí e Krus di Mérito Kòrsou durante un homenahe den Teatro Blou na Otrobanda. Na 2017 el a risibí un rekonosimentu na Hulanda di Vereniging Antilliaans Netwerk. Durante e Curaçao International Film Festival Rotterdam di 2016 a strena un dokumental di su bida, titulá *Mi ta hasi mi kos*, produsí pa Wilma Ligthart.

## Aktuashon
Premio Cadushi di Cristal

**Premio Cadushi di Cristal**, tambe conoci como *Premio literario Cadushi di Cristal*, tabata un premio literario bienal di Aruba. Na 1997 el a wordo lansa como prome premio literario Arubano pa e idioma di Papiamento.

## Historia
Na Aruba a proclama aña 1997 como aña di Papiamento. En conexion cu esaki GP3 (Grupo Pa Promove Papiamento), un comision inter-departamental di Gobierno di Aruba, a introduci e premio ‘Cadushi di Cristal’ pa honra cada dos aña un persona of grupo pa su dedicacion y meritonan riba tereno di Papiamento. Despues cu GP3 a stop di existi e otorgamento a pasa pa un comision encabesa pa Tinchi Flanegin di Departamento di Enseñansa. E premio tabata consisti di un obra di arte. Na aña 2008 e ‘Cadushi di Cristal’ tabata un obra di e artista plastico Ciro Abath, representando un breba crioyo di glas traha cu un tecnica masha special riba un pia di marmer.

Criteria stipula pa GP3 pa e nominadonan tabata: e nominado mester ta un persona biba na Aruba cu a destaca riba tereno di Papiamento den e area di literatura, linguistica of investigacion, e mester ta activo tambe pafo di su trabao oficial y e mester tin publicacion di calidad relaciona cu Papiamento. Eleccion di e ganador di e premio tabata den man di un hurado designa. E prome premio a wordo otorga dia 4 di september 1997 na Digna Laclé-Herrera. 

## Laureado
* 1997 − Digna Laclé-Herrera
* 1999 − Ernesto Rosenstand
* 2001 − Hubert ‘Lio’ Booi
* 2003 − Ramon Todd Dandaré
* 2006 − Grupo di Teatro Mascaruba
* 2008 − Mario Dijkhoff
Alfabèt Fonétiko Internashonal

**Alfabèt Fonétiko Internashonal** (abreviá AFI na papiamentu i spaño, API na frances, IPA na ingles) ta un sistema pa skirbimentu di zonido di tur idioma. Su forma básiko tin mas o menos 107 símbolo primario i 55 modifikadó. 

Lesa mas na ingles òf na hulandes.
Pronunsiashon

**Pronunsiashon** ta e modo di artikula e palabranan. Un palabra por wòrdu artikulá riba diferente manera dor di diferente persona, dependiente di multiple faktor, entre nan e tempu i e region den kual e persona a krese aden, e region unda ta biba aktualmente, klase sosial i enseñansa.

## Mira tambe
* Alfabèt Fonétiko Internashonal
Portugues

**Português** ta e lenga cu ta papia na Portugal, Brasil, Angola, Guinea-Bissau, Kabo Verde, Mozambique, Santo Tomé i Príncipe, Macao, Ost-Timor
E ta un lenga romano cu ta bin for di Gayegoportugues. Mas cu 200 miyon hablante ta papia Portugues y ta di cinco idioma oficial materno mas papia na mundo.

## Lexico
Mayoria di su palabranan ta bin ochenta porshento di Latin. Tambe ta contene binti porshento di pro-Romano, Arabe y Alemán. Despues di tempo e lexico a bay cambiando.

## Dialecto
Portugues ta un lenga masha rico mes den dialectonan. Entre e Portugues Brasilero y Portugues Europeo tin diferencia den e vocabulario, pronunciacion y sintaxis.
Trupial

**Trupial** (*Icterus icterus*) ta un espesie di para ku ta biba na Sur Amérika. E ta e "para nashonal" di Venezuela. Riba e Islanan ABC e ta endémiko na Aruba i Kòrsou, mientras na Boneiru el a wòrdu introdusí.

## Distribushon
E espesie ta aparesé na Colombia i Venezuela i tin tres supespesie:

* *Icterus icterus icterus*: parti nort di Venezuela Sentral
* *Icterus icterus ridgwayi*: nort di Colombia, kosta nort di Venezuela i islanan den serkania, manera Aruba, Boneiru i Kòrsou
* *Icterus icterus metae*: nortost di Colombia i wèst di Venezuela

## Deskripshon
Trupial su kabes ta pretu; hala ta pretu ku strepi blanku; sobrá di e kurpa ta oraño. Largura ta di 17 pa 24 sèntimeter. Su yunan tin koló mas kla, kasi hel. 

Trupial ta habitá areanan seku: sabana, mondi, ets. Nan ta kome insekto, tur sorto di fruta i webu di otro para. Tambe a yega di señalá trupialnan ta ataká i kome puïtu di galiña na Parke Tropikal na novèmber 2007.

Trupial ta hasi doño di nèshi di otro para of traha su mes nèshi den kadushi. Nan ta defendé nan teritorio vigorosamente kontra intruso.
Marlies van der Kouwe

**Marlies Elisabeth van der Kouwe** (☆ 11 di mei 1984 na Kòrsou - † 21 di sèptèmber 2008 na Kralendijk), tabata un asistènt botikario hulandes di 24 aña di edat, ku a wòrdu sekuestrá i asesiná na Boneiru dia 21 di sèptèmber 2008.

Marlies tabata net 2 siman na Boneiru i tabata na kaminda pa su apartamento den bario di Hato. Un testigu a mira kon el a wordu ranka fo’i su baiskel serka dje planta di energia di Boneiru, WEB NV.
Polis a haña e kurpa di Marlies 17 di òktober 2008 den bario di Amboina.

Na 2021 WEB NV ta pone un obra di arte konmemorativo banda di su kurá na e sitio unda Marlies a pèrdè su bida.
Kapital

**Kapital** ta e siudat unda tin establesé e sede di gobièrnu di sea un pais, estado, provinsia o kualkier otro entidat atministrativo. Den e kapital ta traha mayoria di e lidernan nashonal, embahadanan i nan ofisialnan. 

Aunke den mayoria di e paisnan e kapital ta sede di gobièrnu tin algun eksepshon. Ehempel:Malasia tin Kuala Lumpur komo kapital, sinembargo su sede di gobiernu ta na Putrajaya. Segun konstitushon hulandes Amsterdam ta kapital di Hulanda, pero gobièrnu di Hulanda ta sinta na Den Haag. Tambe tin paisnan ku tin mas ku un kapital pa diferente motibu. Por ehempel na Bolivia tin dos (Sucre i La Paz) i na Sur Afrika tin tres (Pretoria, Kaapstad i Bloemfontein). 

Tampoko no ta tur pais tin un kapital; esaki ta e kaso na Monaco, Nauru, Suisa i Siudat Vatikano. Den siudat-estado manera Singapur, Monaco i Siudat Vatikano e kapital ta e pais. 

## Galeria

File:CarlosnCharlies Oranjestad, Aruba waterfront.jpg|Oranjestad, kapital di Aruba
File:BONAIRE-kralendijk-hafen-2.jpg| Kralendijk, kapital di Boneiru
File:Pontjesbrug Willemstad.jpg| Willemstad, kapital di Kòrsou
Daaibooi

**Daaibooi** ta un playa na Kòrsou, situá serka di San Willibròrdu na Bandabou, aproksimadamente 30 minüt parti panòrt-pabou di Willemstad. E bahia di Daaibooi ta rondoná dor di baranka i ta sirbi komo lugá pa turtuga traha neishi.

Na Daaibooi tambe tin un proyekto di reforestashon di koral pa monitoriá e kresementu di koral. Varios lokalidat riba e isla ta eksperimentando ku plantashon di koral den un esfuerso pa mehorá e estado di e refnan di koral.

## Historia
Den siglo diesnuebe i binti, e bahia tabata wòrdu usá komo un haf pa transportá salu for di e panchinan di salu di e bahia di Jan Kok, ku a haña su nòmber for di e plantashon den serkania. E salu tabata wòrdu ekstraé dor di e katibunan di e plantashi ei i esnan di Rif Sint Marie i Porto Mari. For di Daaibooi, e tabata wòrdu transportá ku boto chikitu pa haf di Willemstad, kaminda e ta wòrdu kargá riba barkunan mas grandi pa manda Oropa. Restunan di e instalashonnan di almasenamentu di salu ainda por wòrdu mira kanto di e playa.

E bahia tambe ta kontené restunan di tantu e defensanan hulandes kontra e británikonan komo esnan di Di Dos Guera Mundial, ora ku e merikanonan a reforsá nan. Un kañon bieu ta ankrá riba un baranka chikitu ku ta sali for di awa.

## Rekreashon i turismo
Aktualmente, Daaibooi ta un playa popular pa lokalnan i turista. E ta konosí pa su awa trankil i kla, ku ta ofresé bon kondishon pa landamentu i snorkel. Na fondo di e bahia tin varios ref di koral ku ta atraé un diversidat grandi di piska tropikal.

Riba e playa mes ta haña fasilidat básiko, inkluso un bar di snèk ku ta bende kuminda i bibida, sombra natural for di palapa i matanan di koko, i espasio pa parkeo. E bahia ta wòrdu mantené relativamente outéntiko, sin desaroyo grandi, loke ta kontribuí na su ambiente trankil i natural.

## Galeria

Naambord Playa Daaibooi.jpg|Borchi na entrada
Playa Daaibooi.jpg|Den sombra
Kanon daaibooibaai 2009.png|Kañon bieu riba baranka
Nativonan di Amérika

### Indjannan
Siglo nan promé ku Cristóbal Colón a deskubrí San Salvador na aña 1492 e indjannan aki tabata reino dje kontinente i di Karibe. Nan tabata sali foi parti sùit dje kontinente ku nan kanoa nan traha di tronkon di palu pasa tur e islanan den karibe i kisas bai te parti nort dje kontinente. Riba diferente dje islanan den Karibe a haya restu nan ku por a kompará ku restu nan ku a haya riba e kontinente, asina por a mira di kua kultura òf kua parti dje kontinente e indjannan tabata bini. Nan a funda nan kultura riba diferente dje islanan den karibe, riba e kontinente tabatin indjannan ku sivilisashon hopi haltu te awendia ta haya restu dje kultura nan menera Inka, Azteka, i Maya nan tabata traha tempel, kaminda, brùg den seru nan.  
E pueblo tabata bon organisá i e indjannan tabata ebedesé nan rei i e hefe nan, E kolonialistanan oropeo-spaño no tabata interesá den bida i kultura dje indjannan, nan interes a bai solamente pa oro i plata  k'e indjannan tabatin. E spañonan a preshoná e indjannan pa haya sa unda tabatin mas oro i plata. Despues nan a funda nan kultura riba e islanan i riba e kontinente, nan a destruí bida i kultura dje indjannan a laga nan traha komo katibu y hopi di nan a muri dje trabou pisá ku nan mester a hasi i di malesa nan ku tabata pega ku e Oropeonan a trese kuné i mal tratu ku nan a haya serka e kolonialistanan. Despues a bin paternan katoliko ku a kuminsa yuda e indjannan i a introdusí religion katóliko i a hasi nan kristian.
Insel Air

**Insel Air** tabata un kompania di aviashon di servisio regular i e susesor di Antilliaanse Luchtvaart Maatschappij komo aerolínea nashonal di Kòrsou entre 2006 i 2017. E tabatin su base na Aeropuerto Hato i tabata bula entre otro pa Boneiru, Aruba, Sürnam, Venezuela i otro destinashonnan den Karibe, Sur Amérika i Merka.

## Historia
Insel Air International BV a wòrdu fundá na 1993, pero komo kompania aereo a kuminsa operashon numa den ougùstùs 2006 ku un Embraer 110-p1 Bandeirante bulando fo'i Kòrsou. E promé buelo tábata na e hermana isla di Aruba. Despues di e buelonan diario pa Aruba, Insel Air a kuminsa ku buelo pa e otro hermana isla di Boneiru. Desde yanüari 2007, Insel Air a kuminsa ku servisio den parti ost ku nort di Karibe manera islanan: Sint Maarten ku un MD-83 í desde yüni 2008 tambe ku un MD-82. Dia 26 di desèmber 2008 Insel Air su Embraer 110 tábatin un incidente na e Aeropuerto Internashonal di Aruba. Algun aña despues e kompania tabata konfronta problema ekonómiko i atministrativo ku tur nan vuelo nan leu di e Islanan ABC mester a wòrdu kansela. Finalmente na fin di febrüari 2019 e situashon finansiero di aerolínea a pone ku mester a para su operashon forsosamente.

## Destinashon
* Oranjestad, Aruba (Aeropuerto Internashonal Reina Beatrix) 
* Kralendijk, Bonaire (Aeropuerto Internashonal di Boneiru)
* Kòrsou, Kòrsow (Aeropuerto Internashonal Hato) 
* Las Américas, Santo Domingo (Aeropuerto Internashonal Las Americas) 
* Port-au-Prince, Haiti (Aeropuerto Internashonal Toussaint Louverture) 
* Philipsburg, Sint Maarten (Aeropuerto Internashonal Princess Juliana) 
* Paramaribo, Suriname (Aeropuerto Internashonal Johan Adolf Pengel) 
* Miami, Merka (Aeropuerto Internashonal Miami) 
* Medellín, Colombia (Aeropuerto Jose Maria Cordoba) 
* Barquisimeto, Venezuela (Aeropuerto Internashonal Jacinto Lara) 
* Maracaibo, Venezuela (Aeropuerto Internashonal La Chinita) 
* Punto Fijo, Venezuela (Aeropuerto Internashonal Josefa Camejo) 
* Valencia, Venezuela (Aeropuerto Internashonal Arturo Michelena)
* Georgetown, Georgetown (Aeropuerto Internashonal Munisipal)

## Fleta
E fleta di Insel Air tabata kontene e siguiente tipo di avion

Algun ta operando bou di Insel Air Aruba
Barack Obama

**Barack Husein Obama** (☆ 4 di ougùstùs 1961 na Honolulu (Hawaii ) i tabata e di 44° presidente di Merka di 20 di yanüari 2009 te 20 di yanüari 2017. E tabata e promé presidente afroamerikano di Merka.

## Biografia
Su tata Barack Husein Obama (Senior) nasi na Kenia i su mama, Ann Dunham, un merikano nasí na Wichita (Kansas). Barack Obama (jr) su mayornan a konose otro na Universidat di Hawaii despues nan a kasa, dia Obama tabatin 2 aña di edat e mayornan a divorsiá e tata bai biba na Kenia. Su mama a kasa ku un studiante indones yamá Lolo Soetero, dia Obama tabatin sèis aña e famia a bai bida na Jakarta (Indonesia); aya Obama a bai un skol mòslem pa 4 aña.

E famia a bai Honolulu bèk dia Barack Obama tabatin dies aña; el a keda serka su welo i wela. Aya el a bai skol katóliko. Dia Obama tabatin 21 aña di edat dia su tata a muri 1982 den aksidente di outo na Kenia. Obama su mama a muri di kanser na aña 1995. Barack Obama su mama tabata un desendiente di Jefferson Davis ku tabata presidente di e estadonan konfeshonal di Merka den tempu di Guera Sivil (1861-1865).

Barack Obama a studia promé na Occidental College, (Los Angeles), Columbia Universidat aya el a studia politikologia i na Harvard Universidat ela studia derecho (hues) y despues e tabata dosente tambe na universidat di Chicago i despues el a bira senador den partido demokrat.
Saliña

Saliña (of salinja) ta un boka ku a separá fo'i laman, komo ku nivel di laman a baha òf di tormenta di sùitwèst ku siglonan largu a trese un kantidat di piedra i santu sera e boka di laman. E kontenido di salu den un saliña ta mas haltu ku di laman. Ta enkontra saliñanan tantu na Aruba, Boneiru komo na Kòrsou.

## Saliña di salu
Boneiru tabatin 3 saliña ku tabata produsí salu fio despues ku e hulandes nan konkista e isla na aña 1633. Na 1837 nan a eksplota saliña di Pereke i sentralisá e produkshon di salu aya i e katibunan ku tabata na saliña Frans i Slagbaai mester a bai Pereke pa hisa produkto di salu aya kuminda e barkunan tabata karga salu pa produkto di piska (haring) na Hulanda.

## Saliña komo nòmber
Na Kòrsou tin un bario ta karga e nòmber Saliña i na Boneiru Nort di Saliña i na Aruba Saliña Cerca.
Klapchi

**Klapchi** ta un tipo di material pirotecnico explosivo, cu ta consisti di un mescla di sustancia kimico inflamabel, normalmente empaketa den carton, papel, plastic of metal. Ora e klapchi detona, e por produci diferente efecto manera luz, zonido, humo y movimento. Tradicionalmente, klapchi ta contene polvo explosivo consistiendo di azufro, carbon y salpeter of nitraat potasico.

## Tipo di klapchi
Tin diferente tiponan di klapchi, entre otro donderbos y pagara. E donderbos ta klapchi cu ta produci un zonido duro y repentino. E uzo di e tipo di vuurwerk aki por, den cierto situacion, causa molester of bringamento, specialmente ora e ta wordo tira cerca di multitud. 

Un pagara ta un cadena of string largo di klapchi, cu por consisti di miles, i den caso extremo te hasta miyones di klapchi. Na Aruba, ta un tradicion comun pa negoshinan local cende un pagara riba bispo di aña nobo, como parti di e celebracion di fin di aña. Segun creencia popular, e zonido di e pagara ta core cu fucu y mala suerte pa cuminsa Aña Nobo cu prosperidad. 

## Historia
Pueblo Bengala probablemente a descubri klapchi, pero den cuminsamento di e nobo era e Chinesnan no a uz'ele ampliamente. Nan a uza e klapchi den evento religioso pa core cu e mal spiritonan. Tambe e soldaatnan a uza klapchi pa ilumina tera of pa haci señal.
 
Casi semper tabata traha klapchi di Chines na e ciudad Liu Yang, unda e cientificonan a traha rib'e efecto special y e forsa di e zonido explosivo. Poco despues a descubri klapchi na caminda pa Europa. Desde cu nan a ricibi un gran presentacion, masha hopi tribunalnan a presenta e klapchinan incluyendo e Palacio di Versailles.
Ana Maria Polo

**Ana María Polo** (n. 11 di april 1959) na La Habana, ta personalidat Cubano cu ta famoso entre e televidente Hispano di Latino America den su rol di hues den e programa di television Caso Cerrado.

## Vida
Polo y su famia a huy di e pais comunista di Cuba, nan a cria e na Miami y Puerto Rico unda el a acudi na e Academia del Perpetuo Socorro.

Na aña 1975 den e ciudad di Roma el a forma un grupo di coro pa canta na Papa Pablo VI.

El a casa den un edad masha jong, el a perde su yiu y a separa pa un par di aña. Polo a casa atrobe na 2001 y a adopta un yiu Peter. El a studia na e Universidad Internacional di Florida, unda el a ricibi su Bachelor den Ciencia Politica, djey el a studia y ricibi e Titulo di Derecho (*Law degree*) den e Universidad di Miami.
Anglo Nubian

**Anglo Nubian** (Ingles: *Nubian goat*, Spaño: *Anglo Nubiano* of Hulandes: *Nubische geit*) ta un rasa di cabrito cu a origina na Inglatera pa medio di crusamento di e cabritonan nativo cu e rasanan Zaraiby y Jamnapari, cualnan a wordo treci for di Egipto y India respectivamente. Nubian ta referi na e region cual awendia ta e parti noord di Sudan y e parti sur di Egipto.

E rasa aki ta esun mas popular na Merca. E prome cabritonan Nubian Ingles a yega Merca na 1909. E rasa aki ademas di ta un bon productor di lechi, ta wordo utilisa tambe na otro paisnan pa produccion di carni. Ademas su lechi ta di hopi bon calidad y su contenido di vet di lechi ta mas halto cu esun di e otro rasanan productor di lechi.

Na Aruba e prome ehemplarnan di e rasa aki a yegae centro di Sta. Rosa na 1980, procedente di Merca.  Actualmente ta dificil pa encontra ehemplar di e rasa Nubian mes den e region di Nubia. Pa e motibo ey ta considera e rasa aki den peliger di extincion.     

## Descripcion
E rasa aki ta ser considera grandi y su cabes ta e caracteristica cu ta distingui e rasa for di otro rasanan di cabrito. Su weso di nanishi ta halto na e parti mei mei (convex). E oreanan ta largo, hancho y ta colga. Su lana ta cortico, fini y ta briya. E no tin un colo of patron di colo defini. E macho ta alcansa un peso di 80 kg y e hembra 59 kg. E peso di un lamchi recien naci ta mas o menos 2,7 kg.
Jefferson Davis

**Jefferson Davis** (☆ 3 di yüni 1808 na Christian County, (Kentucky) - † 6 di desèmber 1889 na New Orleans), tabata un polítiko i militar merikano. Durante Guera Sivil Merikano e tabata e promé i úniko presidente di e Estadonan Konfederá di Merka di 1861 te 1865.

Jefferson tabata e yu mas yong dje famia Davis ku a emigrá for di Wales. E famia Davis a biba na Louisiana i Mississippi. Jefferson ku su ruman muhé Mary a bai Wilkinson Academy. Jefferson a sigui despues skol katoliko na Saint Rose Priory i na aña 1818 ela bai College na Washington djeí ela bai United States Military Academy (West Point). Jefferson a kasa dia 17 di yüni 1835 ku Sarah Knox Taylor ku a fayesé 3 luna despues dia 15 di sèptèmber 1835.
George Washington

**George Washington** (☆ 22 di februari 1732 na Westmoreland County, Virginia – † 14 di december 1799 na Mount Vernon, Virginia) tabata un general, comandante-di-hefe di e colonianan den e Guera Revolucionario Mericano, doño di hende sclavisa, y e prome presidente di Merka di 1789 pa 1797.

## Temporada colonial
George Washington a nace na 1732 den un famia financieramente acomoda di desendensia Ingles. Su bisawelo, John Washington, a emigrá for di Inglatera pa Westmoreland County, un parti di Merca Britanico, alrededor di 1657. Ora Washington tabatin diesun aña di edad, su tata a muri y el a muda pa Mount Vernon poco despues. Washington a wordo entrena como un topografo y a yuda den e planificacion di stad di Belhaven, awendia yama Alexandria. Na 1752 el a hereda e propiedad di Mount Vernon despues di e morto di su mita ruman homber, Lawrence.

Den añanan 1750, e tencioonnan a aumenta entre Inglatera y Francia riba teritorionan colonial na Noord Amerika. Na 1753, Washington a wordo aloca como voluntario pa entrega un ultimatum na e comandante frances den e estado aktual di Ohio, pero esaki no tabata exitoso. Despues di su regreso el a wordo promovi na luitenant-kolonel den e ehercito di Virginia. El a dirigi un expedicion na riu Ohio y a construi Forti *Necessity* como contesta riba fortinan frances den e area. Despues di un bataya cortico y rondona pa trupanan frances, Washington a entrega y a retira su trupanan pa Richmond, e kapital di Virginia.

Poco despues, e Guera Frances y Indjan a brota. Washington a compaña General Edward Braddock den un expedicion pa tuma bek e area di riu Ohio for di e francesnan. Sinembargo, e expedicion a fracasa. Asina mes Washington a demonstra su liderazgo door di keda trankil bou di candela di enemigo y retira su trupanan na un manera ordena. Na 1755 el a wordo promovi na kolonel y nombra comandante-di-hefe di e ehercito di Virginia.

Cu e fronteranan di Virginia sigura di atake frances, Washington a retira pa enfoka riba su propiedadnan. Na 1759 el a casa cu e viuda acomoda Martha Dandridge Custis y a bira politicamente activo. El a bira miembro di e representacion pa cu e pueblo di Virginia y gradualmente a bira mas contra di e politicanan britanico den e colonianan.
Lago

**Lago** por referí na:

* Lago (kurpa di awa) of meer
* 
* Lago Oil & Transport Company, un eks-kompania petrolero na Aruba; ku a lanta:
** Lago Colony, awendia e bario di Sero Colorado
** Lago Community School, awendia International School of Aruba
** Lago Heights, bario di San Nicolas
** Lago Sports Park, awendia Stadion Joe Laveist 
** Lago Women's Club, awendia Women's Club of Aruba
Amerigo Vespucci

**Amerigo Vespucci** (☆ 9 di mart 1454 na Florenza - † 22 di febrüari 1512 na Sevilla) ta un bankero, diplomátiko i deskubridó italiano. E nòmber di kontinente Amérika ta derivá di su nòmber.

## Biografia
Vespucci a lanta na Florenza i despues e tabata dirigí un banko dje famia riku De Medici na Lisboa. E famia De Medici tabata konosí na Florenza entre 1434 i 1737, dor dje famia ei na aña 1500 Florenza a bira sentro kultural di Oropa. Amerigo Vespucci a kuminsá su biahenan di ekspedishon entre 1497 i 1504 riba enkargo di Spaña i Portugal.

## Ekspedishon den Karibe
Na aña 1499 Amerigo Vespucci den kompania di Alonso de Ojeda (1470-1513) i Juan de la Cosa riba nan ekspedishon den Karibe nan a blo riba e islanan chikitu na kosta dje kontinente Sur Amérika. Na Boneiru nan a haña kontakto ku e indjannan. Amerigo a deskribí nan komo indjannan komedó di blachi palu, suponiendo ku indjannan ei lo tabata kou riba blachi palu di stòki pa kita set o pa limpia nan djentenan. Na Boneiru nan no a haña oro o plata, nan a sigui biaha den direkshon di Kòrsou, Aruba i Coro.
Edinburgh

**Edinburgh**, ofisialmente **City of Edinburgh**, (eskoses-galiko: *Dùn Èideann*, eskoses: *Embra*, *Embro* of *Edinburrie*) ta e kapital di Eskosia desde 1437.

E siudat ta ubiká na kosta oriental, na parti suit di Firth of Forth, i ta e sede di e parlamento eskoses ku a wòrdu re-institui na 1999. Edinburgh ta siudat mas grandi di Eskosia despues di Glasgow. Su habitantenan ta usa *Auld Reekie* komo nòmber di kariño pa na siudat.
Tip Marugg

**Silvio Alberto (Tip) Marugg** (☆ 16 di desèmber 1923 na Willemstad – † 22 di aprel 2006 na Willemstad) tabata un eskritor i poeta antiano.

## Biografia
Silvio Marugg a nase komo e di sinku di shète yiu. Su mayornan tur dos tabata katóliko pero Marugg a wòrdu kriá katòliko komo protestant. El a optené su diploma di mulo na aña 1942 e mester a drenta 5 aña di servisio militar. Despues el a traha basta aña na Shell. Ora e tabata traha na e pagina di personal di Shell yamá 'Passaat', el a deskubri su talentonan pa skirbi. Marugg a debutá na 1958 ku su buki di novela *Weekendpelgrimage*. Na 1967 el a sigui ku *In de straten van Tepalka*. Pero te na 1988 el a saka su di très novela, *De morgen loeit weer aan* ku a haña nominashon pa e premio di literatura di AKO. Marugg tabata kasi 20 aña ku penshun na e momentu ei i a tuma retiro for di skirbimentu. Su bukinan a wòrdu tradusí den entre otro ingles i ruso.

Meskos ku Boeli van Leeuwen, kende tabata su amigu, e bida riba e isla di Kòrsou tabata hunga parti sentral den su storianan. Marugg a buska un manera pa demostrá e paradohanan entre e eksistensia individual i e bida den komunidat. Su estilo si ta otro. Kaminda Van Leeuwen ta lusi su mes ekstravagante i ku hopi atenshon pa grupo, Marugg tabata mas moderá, melankóliko i mas di fokus riba e ser individual.

E delaster añanan di su bida e tabata keha di un bistá ku tabata sigui bai atras, kual a kousa ku e no tabata den un estado mas pa skirbi i lesa. Tambe el a pèrdè un pia un aña promé ku el a fayesé dor di un infekshon.

Aunke e tabata kriá kristian, Marugg no tabata tin kreensia. Su falta di religion tabata un gran motivashon pa skirbi, asina e tabata buska sentido den su bida.

## Obra
*1958 – *Weekendpelgrimage*
*1967 – *In de straten van Tepalka*
*1976 – *Afschuw van licht; gedichten 1946-1951*
*1988 – *De morgen loeit weer aan* (novela)
*2009 – *De hemel is van korte duur* (kolekshon di obra,  kompilá pa Aart Broek i Wim Rutgers)
Club de Gimnasia y Esgrima La Plata

**Club de Gimnasia y Esgrima La Plata** (abrevia **Gimnasia La Plata**) ta e club mas grandi di futbol di La Plata,(Argentina). Su actividad principal ta futbol masculino den prome division di Argentina. Fundá oficialmente dia 3 di juni 1887 e club ta esun mas bieu y ainda activo cu participacion den e competencia Argentino. Nan ta considera nan mes e club mas bieu di Sur Amérika, aunke otro clubnan manera Lima Cricket & Football Club a wordo lanta mas prome.

Algun (ex-)futbolista di Gimnasia La Plata:
*  - Gastón Sessa 
*  - Mariano Messera 

Algun (ex-)futbolista di Real Madrid:
*  - Alberto Márcico
*  - Guillermo Barros Scheloto

## Link externo
* Sitio web oficial del club
* Tabla histórica del club en RSSSF
* Campeones de la Primera División del Fútbol Argentino
* Campeones de la Segunda División del Fútbol Argentino
* Directorio web de Dmoz.org sobre Gimnasia y Esgrima La Plata

## Imagen

File:Boca v gimnasia 1930 (2).jpg|Wega final di Gimnasia La Plata-Boca Juniors na 1930.
File:Gimnasia v bocajuniors 1930.jpg|Ekipo di Gimnasia La Plata cu a gana su prome titulo den prome division na 1930 derotando Boca Juniors
Argentina

**Argentina**, ofisialmente **Repúblika Argentino**, ta un pais den Sur Amérika. Argentina ta un repúblika federal i un pais demokrátiko, ku ta konstitui di 23 provinsia i un siudat autonomo, Buenos Aires, ku ta kapital i siudat mas grandi. E pais ta kubri gran parti di e Kono Sur, i su teritorio tin frontera na nort ku Paraguay i Bolivia, na norteste ku Brasil, na ost ku Uruguay i e Oseano Atlántiko, i na wèst ku Chile i na súit ku e pasaje di Drake.
Kosovo

**Kosovo** ta un pais den Oropa. E kapital di Kosovo ta Pristina. Kosovo tabata forma parti di Yugoslavia y despues di e desintegrashon di esaki Kosovo a keda forma parti di Serbia. Dia 17 di febrüari 2008 Kosovo a deklará su mes unilateralmente independiente di Serbia. Mientras tantu Kosovo a wòrdu rekonosí pa 60 pais (situashon 26 di juni 2009), entre kua e ex-republikanan di Yugoslavia. Serbia ta konsidera Kosovo komo parti integral di Serbia. 

Kosovo no ta miembro di Nashonnan Uni (United Nations) pasobra Rusia a y ta sigui menasa di usa su veto. Rusia ta un aliado históriko di Serbia. Paisnan den region di Karibe ku a rekonosé Kosovo ta Colombia, Costa Rica i Panama. E mayoria paisnan di Union Europeo a rekonosée Kosovo. Tambe Kosovo ta forma parti di Fondo Monetario Internashonal (IMF).

## Link eksterno
* http://www.kryeministri-ks.net - Portal ofisial di Minister President di Kosovo
Servia

**Servia** (na servio: Србија, Srbija), ofisialmente Repúblika di Servia (Република Србија, Republika Srbija), ta un estado den sur di Ost-Oropa, den e region di Balkan. E tin frontera ku Hungria, Rumania, Bulgaria, Nort Macedonia, Albania, Montenegro, Bosnia Herzogovina y Kroatia. Servia ta konsiderá Kosovo komo un parti integral di Servia. E kapital ta Belgrado, ku te 1990 tabata tambe e kapital di Yugoslavia. Prome ku e desintegrashon di Yugoslavia Servia tabata un di e seis repúblika ku huntu tabata forma Yugoslavia.
Yerba di hole

**Yerba di hole** (*Ocimum americanum*) ta un espesie di yerba, ku ta pertenesé na e famia *Lamiaceae* (famia di menta). E ta un yerba tropikal, nativo di Asia y parti di Afrika, pero tambe ta kosechá i usá den Karibe.
Yugoslavia

**Yugoslavia** tabata un pais slavo den Oropa Sentral. Na 2006 e pais a desintegrá kompletamente den Serbia y Montenegro y ya no ta eksisti mas. E kapital di Yugoslavia tabata Belgrado.
Belgrado

**Belgrado** (serbo: Beograd; literalmente 'siudat blanku') ta kapital i e siudat mas grandi di Serbia. Entre 1918 i 2003 e tabata kapital di Yugoslavia i entre 2003 i 2006 e tabata kapital di Serbia i Montenegro. Na 2022 e siudat di Belgrado tabatin 1.197.714 habitante, e region metropolitano di Belgrado tabatin mas o ménos 1.7 mion habitante. Belgrado ta situá na rant suit di e plano Pannoniko, kaminda e riu Sava ta desemboká den e riu Danubio. Durante siglo 20 e siudat a ser bombardeá sinku biaha.
Pristina

**Pristina** (albanes: Prishtina; servio: Priština) ta kapital i siudat mas grandi di Kosovo. E siudat ta un sentro polítiko, administrativo, edukativo i kultural di e nashon. Na 2023, Pristina tabatin un poblashon estimá di mas ku 200.000 habitante. E siudat ta situá den e parte nortwest di Kosovo, serka di e seru Goljak i ku un altura aproximá di 600 meter riba nivel di laman.

## Historia
Pristina tin un historia largu, ku orígen ku por bai bèk te na époka romano. Serka di e siudat moderno tabata lokalisá e siudat antiguo Ulpiana, un sentro importante durante Imperio romano. Durante Edat Medio, Pristina tabata un siudat importante den e region, spesialmente durante époka di Imperio Otomano, ora ku e siudat tabata un sentro di komersio i kulturanan islámiko.

Durante e Yugoslavia komunista, Pristina a bira kapital di e provinsia outónomo di Kosovo. Después di e konflikto di 1999 i e deklarashon di independensia di Kosovo den 2008, e siudat a keda asigná komo su kapital ofisial.
Puerto Rico

**Puerto Rico** ta un isla den laman Karibe. Puerto Rico ta un estado liber asosiá ku Merka. E kapital di Puerto Rico ta San Juan. E otro suidat grandi ta Ponce den parti sùit di e isla. E isla tin un poblashon di mas of menos 3,474,182 habitante (2015) i un área di 9,104 kilometer kuadrá.